**Mangfoldighed på boligmarkedet**

*Claus Bech-Danielsen*

Hvordan ser fremtidens bolig ud? Det spørgsmål bliver jeg ofte stillet af journalister, der ved at mange af deres læsere interesserer sig for boligens udvikling og indretning. Spørgsmålet er imidlertid stillet forkert. Det afslører, at mange af os fortsat tænker som vi gjorde i 1960’erne og 1970’erne. Dengang arbejdede arkitekter og planlæggere på at industrialisere byggeriet, så det kunne masseproduceres. Det skete ved at ensarte byggeriet, så det kunne opføres som metervarer langs datidens kranspor. Det var universelle løsninger, der var målet, og det var den gennemsnitlige kernefamilie, der var målgruppen. Det handlede i princippet om at finde frem til én boligtyper, der passede til alle.

I dag efterspørges mere skræddersyede løsninger. Kernefamilien dominerer ikke længere de danske husstande, og den øgede individualisering medfører, at det enkelte individ i stigende grad får behov for at skille sig ud fra mængden og føle sig unik. Her har boligen fået en fremtrædende rolle som markør af identitet, for hvor det tidligere var klæder, der skabte folk, har den øgede velstand gjort det muligt for mange af os at bruge boligen som æstetisk visitkort. Med boligvalg, boligindretning og boligombygninger viser vi omgivelserne vores smag, vores værdier og vores livsstil.

Samtidig er industrialiseringen af byggeriet nået et stade, hvor masseproduktionen kan håndtere langt større variation end tidligere. Det gør det muligt at udvikle forskellige boligtyper, der tilfredsstiller forskellige livsformer og livsstile, og det giver ikke længere mening at tale om én udgave af fremtidens bolig. Fokuseringen på de gennemsnitlige boligbehov, som alle beboere i enhver aldersgruppe har til fælles, kan suppleres med mere differentierede betragtningsformer, der vægter menneskers forskellighed.

Boligbyggeriet skal udvikles, så der opstår en palet af ­forskellige boligtyper med hver deres kvaliteter og hver deres forestilling om ’det gode liv’. Det kan føre til en fleksibilitet på boligmarkedet, der vil komme til at bestå af varierende boligtyper, der dækker behov hos forskellige beboergrupper i forskellige faser af deres liv. Dermed bliver der plads til eksperimenter med nye boligtyper, der ikke nødvendigvis skal passe til alle, og der bliver plads til, at vi hver især får bedre muligheder for at forfølge vores helt særlige drøm om en bolig. For en ting er sikker - boligdrømmene trives som aldrig før.

Claus Bech-Danielsen er professor ved Aalborg Universitet og formand for Tænketanken Byen 2025